**Dansk Filosofisk Selskabs bestyrelsesmøde forår 2019**

**10/4, kl. 11-15, på SDU, lokale Bogfinke**

Til stede: Asger Sørensen, Nikolaj Nottelman, Lasse Nielsen, Per Jepsen, Jørgen Huggler, Andreas Beck Holm, Anders Engelund Kampman, Erik Bendtsen, Louise Jensen, Esther Oluffa Pedersen.

**Dagsorden:**

**1) Valg af ordstyrer og referent**

Lasse Nielsen blev valgt som ordstyrer, Andreas Beck Holm som referent.

**2) Godkendelse af dagsordenen**

Dagsordenen blev godkendt.

**3) Præsentationsrunde**

**4) Godkendelse af referat fra efterårets bestyrelsesmøde og generalforsamlingen**

Referaterne blev godkendt.

**5) Konstitution: Kasserer, sekretær, næstformand og formand - fordeling af opgaver**

Asger Sørensen blev genvalgt som formand, Søren Riis blev genvalgt som næstformand, Andreas Beck Holm blev genvalgt som sekretær, Louise Jensen blev valgt som kasserer.

Nikolaj Nottelman overtager funktionerne som webmaster og som ankerperson på programmet, der genererer selskabets årsmødeprogrammer. Jørgen Huggler tager sig fremover af opgaven med at sikre arkivalier fra Selskabets historie. Louise Jensen overtager ansvaret for boglisten. Såvel Nottelmans som Hugglers opgaver varetages i samarbejde med formanden.

**6) Evaluering af årsmøde 2019 (EAL)**

Bestyrelsen siger EAL og Peter en meget stor tak for et veloverstået årsmøde. Arrangementet i Vejle blev rost, om end valget af en dansk keynote blev diskuteret; her var der ikke enighed. Det blev påpeget, at infrastrukturen omkring måltiderne kunne have været bedre. Jørgen Huggler fremhævede, at man med fordel kunne have benyttet det veletablerede korps af tovholdere, såvel som selskabets etablerede IT-system i planlægningen af arrangementet. Per Jepsen nævnte, at det var ærgerligt, at tilslutningen ikke var større (ganske vist var der 150 tilmeldte, men der var kun 50 oplæg); måske det hænger sammen med, at programmet var længe undervejs. Asger Sørensen redegjorde for årsagerne til de logistiske udfordringer, der havde været. Der var desuden almindelig enighed om, at arrangementet fremover med fordel kan holdes over to snarere end tre dage. Det blev diskuteret, hvorvidt det er en god idé også fremover at holde årsmødet på professionshøjskoler; her var der ikke enighed. Og endelig blev der udtrykt håb om, at CBS på et tidspunkt vil stå for årsmødet.

**7) Årsmøde 2020 (SDU)**

Lasse Nielsen og Nikolaj Nottelman orienterede om arbejdet med at finde keynotes og skaffe lokaler til det kommende årsmøde. Især det sidste volder problemer, idet de mest oplagte lokaler desværre er booket af andre. Det lokale institut har givet tilsagn om økonomisk støtte til årsmødet, og der er også opbakning fra de studerende. Asger Sørensen efterlyste et initiativ til at samle de PhD-studerende i forbindelse med årsmødet. Esther Oluffa Pedersen fremhævede erfaringerne med at afholde en reception på RUC for de PhD-studerende i forbindelse med årsmødet. Formatet blev diskuteret. Jørgen Huggler og Esther Oluffa Pedersen understregede også tovholdernes betydning ift. at få de PhD-studerende med.

**8) Kommende årsmøder: 2021 (AAU)**

AAU er med på, at det er deres tur i 2021. AU er på i 2022, KU i 23.

**9) Filosofikum**

Esther Oluffa Pedersen orienterede om diskussionerne vedrørende filosofikum. Det lader til, at projektet er dødt.

**10) Opfølgning på vedtægtsændring**

Asger Sørensen orienterede om diskussionerne på årsmødet og om bevæggrundene for forslaget om vedtægtsændringer, nemlig at få en smidigere organisation. Forslaget skal til urafstemning, fordi generalforsamlingen ikke var beslutningsdygtig. Tanken er, at der skal være både en (smal) bestyrelse og et (bredere) repræsentantskab. Urafstemningen og dermed de eventuelle organisatoriske forandringer kan imidlertid først finde sted, når der er styr på medlemsoversigten. Til efteråret skal bestyrelsen beslutte, hvem den stiller op som samlet liste (fem personer) til næste generalforsamling. Fremover skal såvel bestyrelse som repræsentantskab have en formand. Asger Sørensen foreslog, at de, der i dag er udpeget til bestyrelsen, for fremtiden kommer til at udgøre repræsentantskabet. På forslag fra Louise Jensen blev det overvejet, om generalforsamlingen skal vælge den nye lille bestyrelse som en del af repræsentantskabet i stedet for at de vælges som to sideordnede forsamlinger. Det blev diskuteret, hvorvidt en sådan ændring skal præsenteres for den kommende generalforsamling.

**11) Medlemsanliggender, Betalingsservice etc. – og hjemsted**

Det blev diskuteret, hvorvidt Selskabets juridiske adresse fremover skal være på et af universiteterne i stedet for at følge den til enhver tid siddende kasserer. Repræsentanterne for SDU var villige til at påtage sig opgaven med at være hjemsted for DFS.

**12) Samarbejdet med DM, Tanjas opgaver**

Asger Sørensen orienterede om samarbejdet med DM; for at imødekomme DM tilbyder DFS medlemmer af DM halv pris på deres medlemskab første år. DM giver årligt 20.000 til selskabet, og DFS har på den baggrund ansat Tanja, der får løn efter de opgaver, hun udfører for selskabet. Asger Sørensen ser dog udfordringer i forhold til det fremtidige samarbejde pga. nye strømninger i DM. Også i denne sammenhæng er det væsentligt at hæve medlemstallet, så DFS ikke er økonomisk afhængig af DM.

**13) *Danish Yearbook of Philosophy* – Asger; *Filosofiske Anmeldelser*, bogliste**

Kontrakten med Brill løber indtil 2022 og skal derfor genforhandles i 20-2021. Der er tilstrækkeligt med bidrag til tidsskriftet for resten af kontraktperioden. Tingene fungerer fint. Ved næste årsmøde foræres gamle eksemplarer af tidsskriftet væk. Samarbejdet omkring *Filosofiske Anmeldelser* fungerer fint.

**14) Tidskrifter: Profiler og samarbejde – DK: DYP, FA, Res Cogitans, Slagmark, Nordisk: Sats, Studier i Pædagogisk Filosofi**

Formanden rejste spørgsmålet om, hvorvidt Selskabet skal have en tidsskriftportal, der i en oversigt samler de forskellige steder, hvor dansk filosofi udgives. Tanken er at promovere tidsskrifterne; der var almindelig opbakning til ideen. Til gengæld var der større skepsis over for etableringen af et nyt bredt dansksproget filosofisk tidsskrift.

**15) FISP, Verdenskongres i DK**

Formanden orienterede om bestræbelserne på at skaffe den filosofiske verdenskongres til Aarhus i 2028. Der er opbakning fra Selskabets formand, fra Visit Aarhus, såvel som fra de relevante afdelingsledere, og mulighederne for at projektet lykkes anses for gode. Asger Sørensen søger timer til at arbejde videre med det.

**16) Hjemmeside: Nyhedsbrev, kalender, etc. NYT: fra links til portal**

Formanden mindede om hjemmesidens eksistens og fortsatte udvikling; den er noget, Tanja forventes for fremtiden at bidrage til.

**17) Eventuelt**

Esther Oluffa Pedersen rejste spørgsmålet, om man ikke med rygstød i ministeriets rapport om Fagets Videnskabsteori bør slå til lyd for mere filosofisk indhold i faget. Der var umiddelbart tilslutning til ideen, og Esther vil gerne indgå i et eventuelt udvalg. En nærmere drøftelse blev udskudt til et senere tidspunkt.